У кабінеце галоўнага дырэктара галоўнай дырэкцыі тэлевытворчасці Белтэлерадыёкампаніі Уладзіміра Ісата было тлумна. Аператары, журналісты, гукарэжысёры, а гэтаксама і іншыя прадстаўнікі тэлепрафесій завітвалі туды адзін за адным, часам усчыняючы імправізаваныя пасяджэнні. Здзіўляцца такому напружанню не выпадала - бо да адкрыцця "Славянскага базару ў Віцебску" заставаліся лічаныя дні. Адарваць гаспадара кабінета ад бясконцых спраў, звязаных з ускладзенай на яго плечы адказнай і складанай задачай - арганізацыяй тэлеасвятлення фестывалю, было зусім не лёгка.